作者:牟子才
標題:風瀑竹
內容:閣住杏花雨。便新晴、等閒勾引，香車成霧。璧月光中簫鳳遠，嫋嫋餘音如縷。誚一似、群仙府。天意乍隨人意好，漸星橋、度漢珠還浦。又何啻、列千炬。晚來乍覺陰盤固。笑人間、玉瓶瑤瑟，錦茵雕俎。無限昇平宣政曲，回首中原何處。慨鳴鏑、已無宮武。撲面胡塵渾未掃，強歡謳、還肯軒昂否。縈舊恨，為誰賦。